31995R2805
L 291/10
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2805/95 НА КОМИСИЯТА
от 5 декември 1995 година
относно определяне на възстановяванията при износ в лозаро-винарския сектор и за отмяна на Регламент (ЕИО) № 2137/93
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 822/87 на Съвета от 16 март 1987 г. относно общата организация на пазара на вино (1), последно изменен с Регламент (ЕО) № 1544/95 (2), и по-специално член 55, параграф 8 от него,
като има предвид, че в изпълнение на член 55 от Регламент (ЕИО) № 822/87 в степента, в която това е необходимо, за да се даде възможност продуктите, посочени в член 1, параграф 2, букви а), б) и в) от цитирания регламент, да бъдат изнасяни въз основа на цените на тези продукти на международния пазар и в рамките на споразуменията, сключени в съответствие с член 228 от Договора, разликата между тези цени и цените в Общността може да бъде покрита чрез възстановявания при износ;
като има предвид, че трябва също да се вземат предвид и разходите за тези продукти, икономическите аспекти на предлагания износ и необходимостта да не се допускат смущения на пазара на Общността; като има предвид обаче, че когато се определя размерът на възстановяванията при износ по отношение на ликьорните вина, следва да се вземе под внимание разликата между цените в Общността и цените на международния пазар само по отношение на вината и мъстта, използваниза производството на ликьорни вина, тъй като не е регистрирана разлика по отношение на другите продукти, използвани в производството на въпросните вина;
като има предвид, че състоянието на международната търговия и конкретните изисквания на някои пазари водят до необходимостта от вариране на възстановяванията в зависимост от употребата или от особеностите на конкретните продукти;
като има предвид, че Споразумението за селското стопанство, сключено в рамките на Уругвайския кръг от многостранните търговски преговори, предвижда годишни задължения във връзка с възстановяванията при износ; като има предвид, че член 55, параграф 7 от Регламент (ЕИО) № 822/87 определя, че тези задължения следва да се изпълняват въз основа на издадените лицензии за износ; като има предвид, че член 3, параграф 4 от Регламент (ЕО) № 1685/95 на Комисията от 11 юли 1995 г. относно условията за издаването на лицензии за износ за продукти от лозаро-винарския сектор и за изменение на Регламент (ЕИО) № 3388/81 за определяне на специални подробни правила относно лицензиите за внос и износ в лозаро-винарския сектор (3), определя точни правила по отношение на тези мерки;
като има предвид, че Регламент (ЕИО) № 2137/93 на Комисията от 28 юли 1993 г. относно определяне на възстановяванията при износ в лозаро-винарския сектор и за отмяна на Регламент (ЕИО) № 646/86 (4), последно изменен с Регламент (ЕО) № 582/95 (5), определя размера на възстановяванията за някои продукти на хектолитър и на алкохолно съдържание; като има предвид, че алкохолното съдържание може да се определи единствено в момента на износа, съгласно сертификата за анализ, посочен в член 3, параграф 1 от Регламент (ЕИО) № 3389/81 на Комисията от 27 ноември 1981 г. относно определяне на подробни правила за възстановяванията при износ в лозаро-винарския сектор (6), последно изменен с Регламент (ЕО) № 2730/95 (7); като има предвид, че в резултат на това не е възможно да се направи оценка на разходите за възстановявания при износ въз основа на издадените лицензии и да се предприемат мерките, предвидени в член 3, параграф 4 от Регламент (ЕО) № 1685/95;
като има предвид, че поради тези причини е необходимо да се фиксира размерът на възстановяванията при износ на хектолитър за различните видове продукти в сектора, независимо от тяхното алкохолно съдържание ; като има предвид, че с оглед да има по-голяма яснота, Регламент (ЕИО) № 2137/93 следва да бъде отменен, а някои страни да бъдат извадени от списъка на третите страни по отношение на които се прилагат възстановявания при износ;
като има предвид, че мерките, предвидени в настоящия регламент, са в съответствие със становището на Управителния комитет по виното,
ПРИЕ НАСТОЯЩИЯ РЕГЛАМЕНТ:
Член 1
1. Възстановяванията при износ, предвидени в член 55 от Регламент (ЕИО) № 822/87, са определени в приложението към настоящия регламент.
2. Регламент (ЕИО) № 2137/93 се отменя.
Член 2
Настоящият регламент влиза в сила на третия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 5 декември 1995 година.